**BAJKA**

Bajka se pojavljuje kao jednostavan epski oblik u usmenoj književnosti (narodna bajka). Namijenjena je djeci, a kazivači su najčešće bili stariji članovi obitelji u koje su djeca imala povjerenja. Uloga je bajke uvesti dijete u svijet odraslih i pričom mu pokazati da u tom svijetu ima i zlih ljudi i problema, ali da na kraju ipak sve sretno završava.

**Temeljna obilježja narodne bajke:**

* formulaičan početak i završetak: *Bio jednom jedan kralj i imao tri sina… Jednom davno, u stara vremena… I tako su živjeli sretno do kraja života*.
* vrijeme i prostor nisu jasno određeni
* radnja započinje izravno, bez duljega uvoda (**in medias res**)
* crno-bijela karakterizacija likova (likovi su oštro podijeljeni na dobre i zle)
* javljaju se fantastični motivi: natprirodna bića, stvari i događaji (vile, vještice, čarobnjaci, čarobno zrcalo, čudesna svjetiljka, leteći tepih, pretvaranje čovjeka u životinju…)
* dobro uvijek pobjeđuje, a zlo biva kažnjeno.

**Umjetnička bajka**

* Nastaje po uzoru na narodnu bajku, ali je prilagođena duhu novoga vremena pa su likovi u njoj bolje psihološki okarakterizirani.
* Začetnik je umjetničke bajke **Hans Christian Andersen** (19. st.). On je napisao sljedeće bajke: *Carevo novo ruho, Mala sirena, Djevojčica sa šibicama, Ružno pače*
* Začetnicom umjetničke bajke u hrvatskoj književnosti smatra se **Ivana Brlić-Mažuranić**; nju stoga nazivamo ***hrvatski Andersen***
* 1916. objavila je *Priče iz davnine*

**Bajka u suvremenoj kulturi**

U popularnoj se kulturi često susrećemo s bajkama. Djeca i dalje slušaju bajke koje im čitaju/pričaju odrasli, ali i gledaju animirane filmove i igraju videoigre nastale na temelju bajke. Osim toga, industrija igračaka i filmska industrija u bajkama našle su unosan izvor zarade, a često se i u reklamama koristi jezik bajki da bi se potrošača podsjetilo na doba djetinjstva i potaknulo ga na kupnju nekoga proizvoda.

**BASNA**

Basna se kao usmena vrsta pojavila u mnogim književnostima grčkoj književnosti, indijskoj, egipatskoj…Najprije se pojavila kao oblik usmene književnosti, a kasnije je bila i zapisana.

Europski narodi začetnikom basne smatraju grčkog basnopisca **Ezopa** koji je živio u 6. st. pr. Krista.

**Temeljna obilježja basne:**

* pisana je u obliku alegorije (preneseno značenje djela u cjelini)
* nositelji radnje uglavnom su životinje, ali to mogu biti i prirodne pojave, stvari i ljudi
* likovi nisu individualizirani, već se preko njih prikazuju ljudski karakteri i društveni staleži
* temelji se na sukobu
* najčešće je pisana u obliku dijaloga
* najčešće završava poukom (ponekad pouka može biti izrečena i na početku, a ponekad i ne mora biti izrečena).