**EPIKA**

* **grč. *epos*** – riječ, govor, pripovijedanje

**EPIKA – književni rod koji govori o objektivnom svijetu, naglasak je na događajima i likovima, a jezik je bliži svakodnevnom govoru no što je to kod lirike.**

**SASTAVNICE EPSKOGA TEKSTA:**

1. **TEMA** – ono o čemu pisac u svom djelu govori (može ih biti više)
2. **MOTIV** – najmanja tematska jedinica; razlikujemo središnji motiv i manje motive u djelu
3. **LIKOVI** – glavni i sporedni; važna je njihova karakterizacija (fizička, psihološka, socijalna, etička i govorna)

**protagonist –** glavni je lik u djelu; on pokreće radnju

**antagonist –** sporedni lik u djelu; suprotstavljen je protagonistu

**dinamični likovi –** likovi koji se u priči mijenjaju (npr. od loših postaju dobri…)

**statični likovi –** ne mijenjaju se tijekom priče

**Lik se u književnom djelu oblikuje na razne načine:** opisima, iznošenjem misli i osjećaja, pripovijedanjem, dijalogom, odnosom prema ostalim likovima… (karakterizacija likova)

**Likovi su u djelu uvijek nečim motivirani na djelovanje.** Motivacija može biti različita – ljubav, siromaštvo, osveta, borba za pravdu…

1. **AUTOR** – čovjek koji je napisao djelo
2. **FABULA** – iznošenje događaja po uzročno-posljedičnom slijedu, tj. događaji su ispripovijedani kronološki; obično se veže uz unutarnju kompoziciju teksta
3. **SIŽE** – način na koji su događaji raspoređeni u djelu (ne mora biti kronološki!); primjerice, pisac može krenuti od posljednjeg događaja pa nas onda vratiti u prošlost da nam ispriča kako je do toga događaja došlo (i tako može više puta izmjenjivati prošlost i sadašnjost)
4. **KOMPOZICIJA**: **vanjska** – dijelovi djela (primjerice, poglavlja)

**unutarnja** – uvod, zaplet, kulminacija (vrhunac radnje), rasplet i završetak

(epilog)

**Kompozicija može biti i**:

1. **kronološka** – događaji su ispripovijedani kronološkim slijedom
2. **retrospektivna** – pisac nam prvo pripovijeda što se događa u sadašnjosti, a zatim nas vraća u prošlost da bi objasnio kako je do tih događaja došlo (*Lovac u žitu*)
3. **uokvirena** – imamo priču unutar priče (kao kod *Prijana Lovre*). Pisac nam prvo daje jedan okvir (skup ljudi koji su se okupili na berbi), a potom počinje drugu priču (o prijanu Lovri) i na kraju ponovno imamo početni okvir (skup ljudi kojima je Šenoa ispričao svoju priču i njihova reakcija na priču)