# Jerome David Salinger (1919. – 2010.)

**američki pisac** najpoznatiji upravo po romanu ***Lovac u žitu*** pisao je i kratke priče



**pripada razdoblju kasnoga modernizma** u književnosti (od 1930. do 1970. otprilike) u ovom su razdoblju stvarali i Jean-Paul Sartre, Albert Camus, Samuel Beckett, Eugene Ionesco, Ernest Hemingway i mnogi drugi

# Jerome David Salinger, *Lovac u žitu*

**Književni rod:** epika

**Književna vrsta:** moderni roman iz 1951. godine; proza u trapericama; roman o odrastanju; ima i elemente pustolovnoga romana

 S obzirom na temu možemo ga svrstati među **romane odgoja**, odnosno **romane o odrastanju**.

 Zbog strukture u kojoj se nižu pustolovine, može se reći da *Lovac u žitu* slijedi obrazac **pustolovnoga romana**.

**Tema:** Holdenov bijeg iz internata i njegovo lutanje New Yorkom

**Motivi:** tinejdžerski problemi, problemi odrastanja i neprilagođenosti, potraga za identitetom, otpor lažnim autoritetima, spolnost i stupanje u emotivne i spolne veze, prijateljstvo, otuđenje…

**Mjesto i vrijeme radnje:** internat Pencay Prepp u Pennsylvaniji i New York neposredno prije Božića

**Kompozicija:**

Kronološko pripovijedanje (pratimo Holdenove pustolovine od subotnjega popodneva do ponedjeljka) prekida se brojnim asocijacijama i retrospekcijama što je obilježje moderne proze. Pripovijedanje teče linearno s mnoštvom epizoda i mnogobrojnim digresijama koje pridonose karakterizaciji glavnoga lika.

Početak je obilježen retrospekcijom (Holden opisuje krizu koju je prošao prošloga Božića).

Lik-pripovjedač pripovijeda iz neke bolničke ustanove (vjerojatno psihijatrijskoga tipa), gdje je trenutačno smješten, o događajima koji su se zbili *tamo oko prošlog Božića*, prije nego što je *šiznuo* pa su ga smjestili u ustanovu da se malo pribere.

**Pripovjedač:** roman je pisan kao ispovijest u prvom licu

Glavni lik, Holden, ujedno je i pripovjedač u romanu, i to nepouzdani pripovjedač koji subjektivno pripovijeda iz prvoga lica služeći se pritom žargonom. Događaje pripovijeda i komentira iz svoje perspektive, propuštajući ono što bi možda bilo važno i što bi događaje pokazalo u drukčijem svjetlu.

**Tip proze:** Salinger je ovim romanom utemeljio novi tip proze, poznat pod nazivom ***jeansproza* ili *proza u trapericama*** (zbog traperica koje su bile u vrijeme nastanka romana zaštitni znak mlade generacije (danas ih nose svi)).

**Stilska obilježja romana / poetika / način pisanja:**

***Lovac u žitu*** prvi je i najznačajniji roman proze u trapericama:

 riječ je o **mladom pripovjedaču** koji događaje **pripovijeda u prvom licu** (ja-oblik

pripovijedanja)

pokazuje **bunt protiv ustaljenih društvenih vrijednosti** pruža i otpor prema književnom jeziku pa stoga **koristi žargon**



često **koristi formulativne pridjeve** koji nemaju pravo značenje, već oponašaju

govorni stil američke mladeži toga doba (*glupo djetinjstvo, idiotsko mjesto, prokleta autobiografija*…)

 U pripovijedanju često **rabi hiperbole**/preuveličavanja: *„… sve je to strašno dosadno... moji roditelji dobili bi svaki po dva živčana sloma kad bih ispričao nešto pobliže o njihovu privatnom životu…“*

**Napomena: ovdje ujedno vidite i primjer dobroga citiranja!**

**To možete i ovako citirati:**

U pripovijedanju često **rabi hiperbole**/preuveličavanja ( *„… sve je to strašno dosadno... moji roditelji dobili bi svaki po dva živčana sloma kad bih ispričao nešto pobliže o njihovu privatnom životu…“*).

 U rečenici se **pojavljuju** dijelovi koji simuliraju usmenu komunikaciju, a kojom se sugovornik nastoji uvjeriti u istinitost ispričanoga *(„Ako doista želite da vam pričam o sebi…“, „Vjerojatno ste već čuli za nju…“).*

**Pojmovi i simboli:**

**Lovac u žitu** – simbolika naslova objašnjava se u jednom razgovoru Holdena i Phoebe.

Na njezino pitanje što bi želio postati kada odraste, Holden odgovara: *lovac u žitu* i potom objašnjava da bi lovio djecu koja se igraju u žitu i čuvao ih da ne upadnu u provaliju:

***„Sad svejedno, stalno zamišljam mnogo male djece kako se igraju u jednom velikom žitnom polju. Na tisuće male djece, a nikoga u blizini… nikoga odraslog, mislim… osim mene. A ja stojim na samom rubu jedne grozne provalije. Što mi je dužnost, trebam uloviti svakoga tko se zaleti prema provaliji… hoću reći, ako netko trči ne gledajući kuda ide, ja moram iskrsnuti odnekud i uloviti ga. To je sve što bih radio čitavog dana. Da budem takav neki lovac u žitu. Znam da je to ludo, ali to je jedino što bih doista želio biti.“***

Ta je njegova želja izraz težnje da se bavi nečim zaista važnim (a ne uobičajenim profesijama kojima je svrha samo zgrtanje novca, a i da pomogne drugoj djeci kad već nije mogao pomoći svom pokojnom bratu Allieju).

**Rukavica za bejzbol ispisana stihovima** – predmet je koji nosi sa sobom jer ga podsjeća na pokojnoga mlađeg brata Allieja koji je preminuo od leukemije, a čiju smrt Holden još uvijek emocionalno ne može prihvatiti.

**Crvena šilterica** – predstavlja nešto poput *čudesnog rekvizita* koji Holdena prati u njegovim lutanjima i čini ga posebnim u svijetu odraslih; nosi ju kada ide van *„tražiti dobre ljude“.* Ona je bila svojevrsni znak njegove pobune protiv ustaljenih vrijednosti.

**Simbolika prostora u kojima se kreće Holden** – **barovi i noćni klubovi** predstavljaju svijet odraslih u koji se Holden neuspješno želi uklopiti, a **zabavni park** u kojem se odvija zadnji prizor romana prostor je djetinjstva i tu se Holden dobro osjeća iz čega iščitavamo njegovu želju kako ne želi odrasti. **Imaginarna farma na zapadu** kamo Holden želi pobjeći predstavlja varijaciju američkoga mita o neiskvarenom životu u divljini.