**VEZNICI**

* **povezuju riječi, skupine riječi (sintagme) ili rečenice**

**VEZNICI nezavisnosloženih rečenica:**

1. sastavni: i, pa, te, ni, niti

* u pravilu se pišu bez zareza
* Čitam lektiru i bilježim zanimljive citate.

1. rastavni: ili, ili – ili, bilo – bilo

* u pravilu se pišu bez zareza
* Ovo moram naučiti ili ću dobiti lošu ocjenu.

1. suprotni: a, ali, nego, no, već

* uvijek pišemo zarez
* Učim, ali ne razumijem.
* zarez ne pišemo samo ako imamo komparativ + nego:
* Jabuka je slađa nego kruška.

1. isključni: samo, samo što, tek, tek što, jedino, jedino što

* uvijek pišemo zarez
* Sve znam, jedino mi ne ide matematika.

1. zaključni: zato, dakle, stoga

* uvijek pišemo zarez
* Sve sam naučila, dakle dobit ću peticu.

Sve ove veznike nazivamo još i PRAVIM veznicima.

NEPRAVI VEZNICI – služe za povezivanje zavisnosloženih surečenica i njima ne možemo povezati dvije riječi. Osim toga, oni pripadaju i drugim vrstama riječi: odnosnim zamjenicama, prilozima, česticama.

Zanima me što znam.

Ići ću kamo želim.

Došla sam da te vidim.

**Gramatički poredak rečenica** (glavna + zavisna) – ne pišemo zarez (vidi tri prethodna primjera).

**Inverzija (**zavisna + glavna) – obavezno pišemo zarez.

Kamo želim, ići ću.

Da te vidim, došla sam.

**Čestice (riječce, partikule)**

* **nepromjenjive riječi koje same nemaju značenje, ali pomoću njih može se promijeniti značenje drugih riječi i rečenica ili se može preoblikovati rečenično ustrojstvo.**

**Najčešće vrste čestica:**

|  |  |
| --- | --- |
| upitne: li, zar | Pišu li učenici  Zar učenici pišu? |
| potvrdna: da | Da, učenici pišu. |
| niječna: ne | Ne, nemaš pravo. Ne želim to. |
| zapovjedna: neka | Neka svi pišu! |
| čestica: put, puta   * pokazuje poredak u nizu | Posljednji put ti govorim. To ti se dogodilo drugi put. Pet sam te puta jučer zvala. |
| čestica: god   * služi za isticanje | Tko god želi, može doći.  Kamo god krenem, nemam mira. |
| čestice: bar, baš, čak   * služe za pojačavanje | Da me bar ne prozove. Baš je mene morao prozvati. Čak je i Ivu prozvao. |
| čestice: evo, eto, eno   * služe za upućivanje i upozorenje | Evo, ovo želim reći! Eto te opet k nama! Eno, brodovi su napokon stigli u luku! |

**Pazi!**

**Trebamo razlikovati zamjenicu SE od čestice SE.**

* Zamjenica SE uvijek se može zamijeniti sa SEBE, a čestica SE ne može:

Češljam se. (Češljam sebe.) – SE je zamjenica

Smijem se. (Smijem sebe.) – SE je čestica

Iva se umiva. (Iva sebe umiva.) – SE je zamjenica

Iva se natječe. (Iva sebe natječe.) – SE je čestica

**USKLICI/UZVICI** **su nepromjenjive riječi kojima izražavamo neki osjećaj, raspoloženje, doziv, poticaj ili oponašamo zvukove iz prirode.**

**VRSTE USKLIKA**

|  |  |
| --- | --- |
| za izražavanje osjećaja i raspoloženja | ah, aha, aj, au, ajme, avaj, brr, bravo, eh, hm, hura, iju, jao, o, oho, uf, uh… |
| za dozivanje i poticanje | halo, hej, mic, na, oj, ej, iš, šic, de, deder… |
| za oponašanje zvukova u prirodi  (onomatopejski usklici) | buć, bum, dum, hop, mljac, pljus, tres, zum… |

**VAŽNE NAPOMENE VEZANE UZ USKLIKE**

1. Kod usklika naglasak može stajati i na zadnjem slogu:

oho, aha, apciha…

1. Usklici nisu dijelovi rečenice, već samostalne cjeline.

Možemo ih pisati u sklopu rečenice i tada ih obvezno odvajamo zarezom: Fuj, prljav si!

Možemo to napisati i ovako: Fuj! Prljav si.

1. **POŠTAPALICE** (ovaj, onaj, ovoga, znači, dakle, naime…)

* koristimo ih kada smo nesigurni ili kada želimo dobiti na vremenu
* nemaju nikakve veze sa smislom onoga o čemu govorimo
* treba ih izbjegavati
* ovisno o kontekstu, one mogu biti usklici ili čestice