**Sporazumijevanje (komunikacija)**

Osnovna je funkcija jezika **sporazumijevanje (komunikacija)**. Ljudi jedni drugima prenose **poruke** i tako se sporazumijevaju.

**Sporazumijevanje (komunikacija)** proces je prenošenja poruke od govornika (pošiljatelja) do sugovornika (primatelja). Može se ostvarivati verbalnim (jezičnim) ili neverbalnim sredstvima (primjerice, prometni znakovi uz cestu).

**Poruka** je obavijest koju prenosimo, informacija, sadržaj.

**Komunikacijski kanal** jest put kojim poruka putuje od govornika do sugovornika. Npr. govor, pismo, telefon, radio, TV…, ali to je i prostor između govornika i sugovornika.

**Kod** – znakovni sustav (verbalni i neverbalni); moraju ga poznavati i govornik i sugovornik da bi došlo do uspješne komunikacije.

**I proces slanja i proces primanje poruke odvija se u tri faze: psihološkoj, fizičkoj i fiziološkoj, samo što su te tri faze kod govornika i sugovornika poredane obrnutim slijedom.**

|  |  |
| --- | --- |
| **govornik (pošiljatelj poruke)** | **sugovornik (primatelj poruke)** |
| **psihološka faza** (nastajanje pojma u svijesti govornika) | **fizička faza** (do uha sugovornika dolaze zvučni valovi koji su nastali pri izgovoru glasova) |
| **fiziološka faza** (mozak šalje impulse govornim organima) | **fiziološka faza** (prenošenje impulsa od uha do mozga) |
| **fizička faza** (govorni se organi pokreću i stvaraju glasove potrebne za prenošenje poruke) | **psihološka faza** (u mozgu se stvara svijest (pojam) o onome što je govornik poručio) |

**Kao rezultat komunikacije može nastati:**

**a) sporazum** (poruka je pravilno primljena)

**b) nesporazum** ( poruka nije pravilno primljena).

**Do nesporazuma dolazi zbog buke u komunikacijskom kanalu. Buka je sve ono što ometa sporazumijevanje.**

**Izvori buke mogu biti:**

1. **izvan čovjeka, stvarni (fizički)**: cika djece na plaži, brujanje kosilice, žamor u učionici, glazba…
2. **u čovjeku samom**: nezainteresiranost, odsutnost misli, dekoncentriranost, umor…

**Ponekad možemo izbjeći nesporazum zbog zalihosti ili redundancije. To je višak obavijesti koju nam nudi kontekst (okolina) neke riječi:**

***. onac . onac***

Nismo sigurni treba li na mjesto točkice upisati l ili k!

Ta je dvojba u sljedećim primjerima izbjegnuta zbog konteksta pa je glas koji nedostaje zalihostan:

* zalihost = višak obavijesti zbog konteksta

|  |  |
| --- | --- |
| **primjer** | **objašnjenje** |
| *Riba se kuha u .oncu.* | Nema dvojbe k ili l jer nam kontekst jasno kazuje da treba doći l. |
| *Ja bi. to htjela imati.* | H koje nedostaje (bih) je zalihosno zbog osobne zamjenice ja. |
| *Vi bi. sutra mogli posjetiti baku.* | Ste koje nedostaje (biste) je zalihosno zbog osobne zamjenice vi. |
| *Na grani je crven. jabuka.* | A je zalihosno, jer znamo da se imenica i njezin atribut slažu u rodu, boju i padežu. |

Kontekst – situacija u kojoj se odvija komunikacija. (U gore navedenim primjerima to su ostale riječi u rečenici.)

**Jezično komuniciramo služeći se jezičnim vještinama: slušanjem, govorenjem, čitanjem i pisanjem.**

**Značajke aktivnoga slušanja:**

* gledamo sugovornika u oči, služimo se i neverbalnom komunikacijom (npr. kimanjem glave; tako ohrabrujemo sugovornika da nastavi)
* razmišljamo o onome što čujemo i postavljamo pitanja da razjasnimo ono što je ostalo nejasno
* na kraju možemo parafrazirati ono što smo čuli

Parafrazirati znači vlastitim riječima prepričati ono što smo čuli.

**Pismenost je sposobnost čitanja i pisanja**; različite osobe imaju pismenost razvijenu na različitom stupnju. Primjerice, znaju pročitati tekst iz čitanke, ali ne znaju pročitati notni zapis ili upute za rukovanje nekim strojem. Dakle, postoje različite vrste pismenosti i ostvarujemo ih na različitim stupnjevima.

Neke od vrsta pismenosti: jezična pismenost, glazbena pismenost, financijska pismenost, medijska pismenost…

**