**TRADICIONALNI LIRSKI OBLICI:**

* **himna, oda, ditiramb, elegija, epigram i epitaf**

**HIMNA** - svečana pjesma posvećena nekome ili nečemu što čovjek smatra vrijednim najvećega poštovanja.

Značajke himne:

* s poštovanjem se govori o onome kome/čemu je posvećena
* izborom motiva veličaju se osobine onoga kome/čemu je posvećena
* uzvišen ton
* svečan i polagan ritam

**ZAPAMTI!** Poslije himne se ne plješće!!!

***Antun Mihanović, Horvatska domovina***

* s obzirom na temu: domoljubna pjesma

**Tema:** hrvatska domovina

**Osnovni motiv:** ljubav pjesnika prema domovini

Pod nazivom *Lijepa naša domovino* prve dvije i zadnje dvije strofe Mihanovićeve pjesme *Horvatska domovina* čine **tekst hrvatske himne**.

**1846.** tekst Mihanovićeve pjesme uglazbio je Josip Runjanin

**1835.** Mihanovićeva pjesma pod nazivom *Horvatska domovina* objavljena u časopisu koji je izdavao Ljudevit Gaj - *Danici*

**ODA** – svečana pjesma grčkoga podrijetla uglavnom posvećena nekoj osobi ili nečemu što čovjek smatra vrijednim ljubavi i poštovanja (prvo su se njima u staroj Grčkoj slavili olimpijski pobjednici).

Tematika ode šira je od tematike himne.

Pisana je uzvišenim stilom, a ton je svečan i patetičan.

**Prvi pjesnici oda:**

a) grčki pjesnici: Pindar i Alkej

b) rimski pjesnik: Horacije

Najpoznatiji hrvatski pjesnik oda: Petar Preradović

**DITIRAMB**

* pjesma u kojoj se slave priroda i životne radosti
* nastala je u staroj Grčkoj kao pjesma u čast boga Dioniza (Dioniz – bog plodnosti i zaštitnik vinogradarstva i voćerstva)
* po raspoloženju je suprotna elegiji
* najpoznatiji ditiramb u hrvatskoj književnosti: Vladimir Nazor, *Cvrčak*

**ELEGIJA**

* pjesma tužnoga raspoloženja (tužaljka)
* u njoj se najčešće izražava tuga, bol i žaljenje za nečim nedostižnim ili nepovratno izgubljenim
* u početku su se elegije prepoznavale po elegijskom distihu, a danas je presudan za elegiju tužan ton

**EPIGRAM** – kratka, duhovita i satirična pjesma sažetoga izraza koja neočekivanim zaključkom iznenađuje čitatelja.

Teme su aktualne.

Primjer epigrama:

Epigram se prvo javio u antičkoj grčkoj, a zatim u antičkoj rimskoj književnosti

(Marcijal, 1. st.).

***Ad hominem***

*Neki glupan prijeti da ću biti lupan,*

*Ko da iza tog on neće ostat glupan.*

*A G. Matoš*

**EPITAF**

* **kratak lirski tekst koji izražava čovjekov odnos prema prolaznosti života i ljudskoj sudbini**
* To može biti *nadgrobni natpis*, *nadgrobni govor*, *pjesma u povodu nečije smrti*…

|  |  |
| --- | --- |
| **Primjer epitafa**  ***Imao sam mladost za snove,***  ***srce za ljubav, život za vas***  ***i ovu zemlju.***  ***Više nemam ništa.***  ***Bože, ako si mi uzeo sve,***  ***ostavi mi barem vjeru u Tebe.*** | Epitafi su bili česti na **stećcima**. **Stećci su srednjovjekovni bogumilski nadgrobni kameni spomenici.** Izrađeni su od jednog kamena – monoliti. Na njihovim su površinama uklesani prizori iz svakodnevnoga života pokojnika. Stećci su česti u Bosni i južnoj Hrvatskoj. Javljaju se u 12. st., a nestaju u 15. st. provalom Turaka u naše krajeve. |