Red riječi u jednostavnoj rečenici

Obavijesno ustrojstvo rečenice

Rečenicu kao komunikacijsku jedinicu promatramo u govornoj situaciji, odnosno u kontekstu. S obzirom na obavijest koju prenosi, sastavljena je od dvaju dijelova: **obavijesnoga subjekta**, tj. **teme** (dio koji nam je otprije poznat) i **obavijesnoga predikata**, tj. **reme** (nova obavijest). Ti dijelovi čine **obavijesno ustrojstvo rečenice**.

U gramatičkom ustrojstvu rečenice tema je najčešće subjekt, a rema predikat, objekt i priložne oznake.

Red riječi u rečenici

Redoslijed riječi, odnosno rečeničnih dijelova, može biti **neobilježen** (stilski **neutralan**) i **obilježen**. Obilježenim se redoslijedom riječi služimo kada želimo nešto posebno naglasiti.

U neobilježenom (stilski neutralnom) redu riječi tema se pojavljuje na prvom, a rema na drugom mjestu, što znači da u rečenici najprije dolazi subjekt, a zatim predikat i njegove dopune – objekt i priložne oznake.

Svako odstupanje od neobilježenoga reda riječi naziva se inverzijom: pritom se inverzija može pojaviti u redoslijedu rečeničnih članova, ali i unutar pojedine sintagme (npr. imenica+njezina nadopuna).

Od uobičajenog se redoslijeda riječi najčešće odustaje u dva slučaja: radi prenošenja informacija i radi posebnog isticanja (stilski obilježen redoslijed riječi).

Obvezatni red riječi:

* Redoslijed zanaglasnica

Zanaglasnice su riječi koje nemaju svoj naglasak pa se u izgovoru naslanjaju na riječ ispred sebe, što znači da se nalaze iza naglašene riječi s kojom čine naglasnu cjelinu.

|  |
| --- |
| **ZANAGLASNICE** |
| **glagolske zanaglasnice**   * nenaglašeni oblik prezenta pomoćnoga glagola biti: *sam, si , je, smo, ste, su* * nenaglašeni oblik pomoćnoga glagola htjeti: *ću, ćeš, će, ćemo, ćete, će* * nenaglašeni oblik aorista pomoćnoga glagola biti: *bih, bi, bi, bismo, biste, bi* |
| **zamjeničke zanaglasnice**   * nenaglašeni oblici genitiva, dativa i akuzativa osobnih zamjenica i povratne zamjenice:   → genitiv: *me, te, ga, je, nas, vas, ih, se*  → dativ: *mi, ti, mu, joj, nam, vam, im, si*  → akuzativ: *me, te, ga, ju/je, nas, vas, ih, se* |
| **čestica** *li* |
| PRAVILA O REDOSLIJEDU ZANAGLASNICA   1. **Zanaglasnice** obično dolaze iza prve naglašene riječi u rečenici:   *Kako bi vam izgledao život bez viteških likova?*  Zanaglasnica može doći i na neko drugo mjesto u rečenici ako se može nasloniti na riječ ispred sebe*: Miguel de Cervantes napisao je roman o starom plemiću koji je poludio čitajući knjige.*   1. Unutar rečenice često se javlja **više zanaglasnica**. Tada dolaze ovim redoslijedom:  * Na prvo mjesto dolazi čestica li: *Jeste li vidjeli što je učinio?* * Na drugo mjesto dolaze glagolske zanaglasnice (osim zanaglasnice je): *Misliš li da će danas doći?* * Na treće mjesto dolaze zamjeničke zanaglasnice(1. dativ, 2. genitiv, 3. akuzativ): *Možete li nam ih najaviti?* |