Uvod u temu: **Ženski likovi i žene kao autorice**

Pročitajte tekst *Teško je pronaći roman o ženama koji nije ljubavni* autorice Kelsey McKinney (Književni vremeplov 2, str. 98.) i odgovorite na sljedeća pitanja:

1. Zbog čega suvremena autorica ne nalazi inspiraciju u junakinjama klasičnih djela svjetske

književnosti nastalih prije 20. stoljeća?

2. Smatrate li da su se žene u prošlosti mogle identificirati s navedenim junakinjama? Što

se promijenilo?

3. Je li vas neki književni lik inspirirao svojim osobinama i vrlinama? Je li to junak ili junakinja?

Temeljni pojmovi – **ROMAN**

* velika pripovjedna vrsta; u njemu pripovjedač pripovijeda priču o nekoj temi u kojoj sudjeluju različiti likovi.

Vrste romana:

1. Prema temi: povijesni, pustolovni, ljubavni, viteški, kriminalistički, odgojni, društveni, obiteljski, psihološki
2. Prema stavu autora i općem tonu romana: humoristički, satirički, sentimentalni, didaktički, tendenciozni
3. Prema činiteljima integracije svih elemenata unutar romana: roman zbivanja (npr. kriminalistički i pustolovni roman), roman lika (lik dominira strukturom romana), roman prostora
4. Prema književnim epohama: realistički (tradicionalni), moderni

Povijest romana do realizma

Roman M. Cervantesa *Bistri vitez Don Quijote od Manche* (početak 17. st.) stoji na početku romana u današnjem smislu riječi.

Od 17. se stoljeća do danas roman razvijao i mijenjao. Najveći je uspon doživio u 19. stoljeću (stvaranje čitateljske publike, popularizacija časopisa). Posebnu je važnost dosegnuo u razdoblju realizma (L. N. Tolstoj, *Ana* *Karenjina*, F. M. Dostojevski, *Zločin i kazna*).

U hrvatskoj se književnosti kao prvi roman u današnjem smislu te riječi uzima *Zlatarovo zlato* (1871.) A. Šenoe. U tome razdoblju nastaju i romani *U registraturi* A. Kovačića i *Posljednji Stipančići* V. Novaka.